ଭୁବନେଶ୍ବର : ପଡୋଶୀ ରାଜ୍ୟମାନଙ୍କରେ କରୋନା ସଂକ୍ରମଣ ପୁଣିଥରେ ବୃଦ୍ଧି ପାଉଥିବାରୁ ସତର୍କ ହୋଇଛି ଓଡିଶା। ସତର୍କତା ଦୃଷ୍ଟିରୁ ରାଜ୍ୟରେ ପୁଣିଥରେ କରୋନା କଟକଣାକୁ କଡାକଡି କରାଯିବ । ଏନେଇ ଆଜି ରାଜ୍ୟ ସ୍ବତନ୍ତ୍ର ରିଲିଫ୍ କମିଶନର (ଏସ୍ଆରସି) ପ୍ରଦୀପ ଜେନା ସମସ୍ତ ଜିଲ୍ଲାପାଳ, ପୌର କମିଶନର ଏବଂ ଏସ୍ପିଙ୍କୁ ନିର୍ଦ୍ଦେଶ ଦେଇଛନ୍ତି। ଦେଶର ବିଭିନ୍ନ ରାଜ୍ୟରେ କରୋନାର ନୂଆ ଷ୍ଟ୍ରେନ୍ ଧୀରେ ଧୀରେ ବ୍ୟାପିଗଲାଣି । ଏଣୁ ଆମେ ଆଗୁଆ ସତର୍କତା ଦୃଷ୍ଟରୁ କରୋନା କଟକଣାକୁ ପାଳନ କରିବାକୁ ପଡିବ ବୋଲି ଏସ୍ଆରସି କହିଛନ୍ତି।
ରାଜ୍ୟରେ କରୋନାର ମାତ୍ରା କମିବା ପରେ ରାଜ୍ୟ ସରକାର ଲୋକଙ୍କ ଜୀବନ ଜୀବିକାକୁ ଦୃଷ୍ଟିରେ ରଖି ସମସ୍ତ କଟକଣାକୁ କୋହଳ କରିଥିଲେ। କିନ୍ତୁ ଲୋକମାନେ ଏହି କୋହଳ କଟକଣା ମଧ୍ୟରେ କରୋନା କଟକଣାକୁ ଫୁ କରି ଉଡାଇ ଦେବାର ଦେଖାଯାଇଥିଲା। ଏହାରି ମଧ୍ୟରେ କରୋନା ଦେଶର ମହାରାଷ୍ଟ୍ର, ପଞ୍ଜାମ ଆଦି ରାଜ୍ୟରେ ପୁଣିଥରେ ବ୍ୟାପିବା ଆରମ୍ଭ କରିଥିବାରୁ ରାଜ୍ୟ ସରକାର ସତର୍କତା ଦୃଷ୍ଟିରୁ ପୁଣିଥରେ କରୋନା କଟକଣାକୁ କଡାକଡି କରିବାକୁ ପଦକ୍ଷେପ ନେଇଛନ୍ତି।
ରାଜ୍ୟରେ ଏଣିକି ଢାବା, ରେଷ୍ଟୁରାଣ୍ଟ, ହୋଟେଲଗୁଡିକରେ ତୀକ୍ଷ୍ନ ନଜର ରଖାଯିବ । ଜିଲ୍ଲା ପ୍ରଶାସନର ବରିଷ୍ଠ ଅଧିକାରୀମାନେ ବିଭିନ୍ନ ସ୍ଥାନକୁ ଯାଇ ପରିସ୍ଥିତି ତଦାରଖ କରିବେ । ସାଧାରଣ ସ୍ଥାନରେ ଗହଳି କରି ଖାଇବା ଉପରେ ଲାଗିବ ରୋକ୍ । ନିୟମ ଉଲ୍ଲଂଘନ କଲେ ସିଲ ହେବ ବ୍ୟବସାୟିକ ପ୍ରତିଷ୍ଠାନ । ଶିକ୍ଷାନୁଷ୍ଠାନ ଉପରେ ସତର୍କ ନଜର ରଖିବାକୁ ନିର୍ଦ୍ଦେଶ । ବଜାର, ହାଟରେ ଡାକବାଜି ଯନ୍ତ୍ର ଦ୍ୱାରା ସଚେତନତା କରାଯିବ ।
